Farnosť Premenenia Pána Sedlice

Farnosť Premenenia Pána Sedlice je rímskokatolícka farnosť v okrese Prešov, súčasť dekanátu Prešov II. a Košickej arcidiecézy. Prvá existujúca písomná zmienka o existencii farnosti v obci Sedlice, pochádza z obdobia rokov 1332  až 1337 . Ide o súpis vyberačov pápežských desiatkov, ktorý je uložený v budapeštianskom archíve. V dokumente sú spomínaní sedlickí rímskokatolícki kňazi: Ján a následne aj Štefan.

Dejiny farnosti

Všeobecne 
Podľa dostupných archívnych materiálov, už v 14. storočí obec Sedlice tvorila jednu samostatnú farnosť. Život vo farnosti bol pokojný aj v nasledujúcom 15. storočí a dianie neovplyvnili ani husitské alebo bratrícke vplyvy.

Lutherova reformácia 
Okolo roku 1580 miestni farníci prijali učenie hlásané  Martinom Lutherom. Kostol aj fara sa tak automaticky stali vlastníctvom protestantov augsburského vyznania. V 17. storočí bola v obci aj evanjelická škola, v ktorej pôsobili protestantskí učitelia. Evanjelickí pastori pôsobili v Sedliciach asi až do roku 1702.

Návrat do katolíckej cirkvi 
Zásluhou svetskej vrchnosti, ktorú ako patrón obce Sedlice predstavoval gróf Jozef Szentiványi, približne v roku 1715 prestúpili obyvatelia obce späť na rímskokatolícke vyznanie a bol im zároveň vrátený aj pôvodný katolícky kostol. Prvá biskupská vizitácia po reformácii sa v Sedliciach uskutočnila v roku 1734. Podľa jej zápisu vtedy do sedlickej farnosti okrem Sedlíc patrili aj obce Suchá Dolina, Bajerov a Žipov. Vtedy farnosť organizačne patrila pod Jágerské biskupstvo.

Príchod veriacich byzantského obradu 
Ako  uvádzajú dokumenty z vizitácií, osídlenie veriacimi byzantského obradu nastalo približne v 17.storočí, keď obce v údolí Svinky a Sopotnica osídlilo valašské obyvateľstvo. Tento obrad si miestni obyvatelia dokázali udržať až do dnešných čias. Podľa vizitácie biskupa Františka Barkóczyho v rokoch 1748 až 1749 mali Sedlice iba 38 rímskokatolíkov a až 123 gréckokatolíkov.

Farnosť na začiatku 19. storočia 
V roku 1804 vzniklo Košické rímskokatolícke biskupstvo a farnosť sa stala jeho súčasťou, čo platí až do súčasnosti. Z toho obdobia existuje zápis z inventarizácie a bonifikácie príjmov v sedlickej farnosti, z ktorého je možné sa dozvedieť, že v roku 1807 bolo v Sedliciach 218 rímskokatolíkov, 275 gréckokatolíkov a 4 evanjelici.

Zničenie pôvodného kostola 
Dianie vo farnosti významne ovplyvnil požiar, pri ktorom 6. augusta 1824 vyhorela celá obec. Zhorela fara, hospodárske budovy fary aj kostol. Zo spôsobených škôd sa obyvatelia obce zotavovali ťažko a dlho. Záznam z dochovaných dokumentov hovorí, že vtedajší sedlický farár Holub žiadal vtedajšieho košického biskupa Štefana Čecha o pomoc a povolenie zbierok v Košickej diecéze.

Výstavba nového kostola Premenenia Pána 
Biskup Čech v roku 1826 navrhol, aby v bol Sedliciach postavený nový kostol. Za tým účelom bola v Košickom biskupstve vyhlásená zbierka. Celý proces okolo výstavby nového kostola bol veľmi zložitý a jednania o jeho výstavbe trvali až do roku 1854, kedy sa 24. septembra na fare v Sedliciach stretla ustanovená deputácia, v ktorej boli zastúpení rímskokatolícki aj gréckokatolícki veriaci a tí sa dohodli na konkrétnom postupe pri budovaní nového kostola. Z predložených návrhov na výstavbu kostola biskup Ignác Ján Fábry 15. augusta 1858 schválil svojim podpisom návrh staviteľa Martina Rotha, ktorého rozpočtové náklady boli najnižšie a tvorili v úhrne 3 500 vtedajších florénov. V roku 1859, aj na terajšie pomery veľmi skoro, bol kostol postavený a 7. augusta 1859 slávnostne benedikovaný.  Vtedajší prešovský dekan Ján Čukár ho zasvätil patrocíniu Premenenia Pána.

Súčasná farnosť

Farský úrad Sedlice 
 Farár: ThLic. František Slovák
 Adresa – Sedlice 268, 082 43, tel. Č. 051/ 7782239
Počet obyvateľov v obci – 1028 /podľa  sčítania z roku 2001. Rímskokatolíci – približne 780. Gréckokatolíci – asi 150. Kostol Premenenia  Pána z roku 1859. Kostol je majetkom rímskokatolíckej cirkvi v Sedliciach, no užívajú ho aj veriaci gréckokatolíckeho obradu, a to v presne stanovených dňoch a každú tretiu nedeľu v mesiaci. V r. 2001 po vzájomnej dohode kňazov oboch obradov bola uzavretá zmluva, ktorú podpísali aj biskupi oboch obradov.

Ďalšie obce patriace do farnosti 
 Suchá Dolina. Kostol sv. Cyrila a Metoda z roku 1925.
Počet obyvateľov – 201. Rímskokatolíci – asi 140. Gréckokatolíci – asi 45. Evanjelici a.v.- asi 12. 
 Miklušovce a Klenov. V týchto obciach nie je rímskokatolícky kostol, sú v nich gréckokatolícke cerkvi. Spolu v nich žije asi 100 katolíkov rímskeho obradu.

Mimoriadna situácia vo farnosti, COVID-19 
Konferencia biskupov Slovenska podľa nariadenia vlády SR počas platnosti mimoriadnej situácie pre chorobu COVID-19 súhlasila s nekonaním verejných bohoslužieb s platnosťou od 10. marca 2020. Z tohto dôvodu boli kostoly pre verejnosť zatvorené. V Sedliciach farár Mgr. Jozef Kandráč ponúkal veriacim, za dodržania prísnych hygienických opatrení, v obci počas veľkonočného obdobia modlitby cez miestny rozhlas a požehnal obec s monštranciou a jej obyvateľov tak, že pešo prešiel celú obec, pričom veriaci stali pred svojimi domami. Podobne požehnal aj veľkonočné jedla na Bielu sobotu.

Prehľad kňazov pôsobiacich v Sedliciach 
 ThLic. František Slovák 2023
 Mgr. Jozef Kandráč 20092023
 ThDr. Jozef Heske PhD. 20022009
 Mgr. Marek Hudačko 19972002
 Vendelín Korínek 19811996
 Jaroslav Naščák 19781981
 Anton Lesník 19771978
 Andrej Palša 19741977
 Ján Macko 19711973
 Anton Majcher 19641971
 Ján Kern 19521964
 Ján Kuča 19451952
 Ján Pál 19431945
 Ľudovít Ortuta 19421943 excurendo viacerí kňazi 
 Štefan Toth 19271935 excurendo z Radačova
 Anton Dujsík 19161926, 19361942 
 Zoltán Mayscheider 19101916
 Andrej Dvorščák 19021910
 Pavol Jageršák 19011902
 Ján Hlebík 1900
 Pavol Ondzík 18881899
 Ján Liber  18581888
 Tadeáš Orčík 18561858
 Firmus Kuchárek 1856
 Jozef  Gažík 18351856
 Ján Holupp  18221835
 Jozef Mátéffy 18201821
 Andrej Tormáši 1820
 Jozef Kollárčik  18141820
 Adauctus Jozef Ružinský 18061814
 Ján Krivý 17851803
 Jozef Tóttmezey  17811784
 Ján Vesselényi 17801781
 Andrej Morvay 17771779
 Martin Balint 17751777
 Matej Pažický 17401775
 Bartolomej Faltin 17331734
 Ján Brucháč 1683
 Juraj Trebula 1666
 Pavol Malovicenský 1654
 Martin Chalupka 1653
 Ján Zarevucký 1649
 Daniel Rokošinský 1647
 Félix Gergeľ 1634
 Samuel Láni 1623
 Ján Galši 1620
 Andrej Lovčanský 1615
 Damián Slatnenský 1614
 Andrej 1517
 Štefan 1337
 Ján 1332

Iné projekty

Referencie

Zdroje 
 Kotulič, Rastislav a Kotulič, Jozef 2007. Sedlice podhorská obec Šarišskej vrchoviny  {online}. Prešov : Katedra, ekonomiky a ekonómie FM PU, 2007. 66 s. {Cit. 2009-11-26}. Dostupné na intranete:http://www.pulib.sk/elpub/FM/Kotulic3/index.html
 Kolektív autorov: "Sedlice - kronika obce", rok vydania 2014, Vydal Obecný úrad Sedlice
 http://www.sedlice.fara.sk/index.php?lang=sk

Sedlice (okres Prešov)
Rímskokatolícke farnosti na Slovensku
Farnosti dekanátu Prešov II.